# Hody

| Hody |
| --- |
|  |
| **Swjećeny** | wot křesćanow w cyłym swěće, ale tež wot njekřesćanow |
| **Družina** | Křesćanski |
| **Wuznam**  | narodźenje Jězusa Chrysta |
| **Datum** | *křesćanski swjedźeń:* **wot 24. decembra** w zapadnych cyrkwjach
**7. januara** w najwjetšich wuchodnych cyrkwjach
**6. januara** w armenskej japoštołskej cyrkwi
*ludowy swjedźeń:*
**24. decembra** w někotrych krajach
**25. decembra** we wjetšinje zapadnych krajow (USA, Zjednoćene kralestwo atd.)  |
| **Nałožki a tradicije** | kemše, daće darow, swójbne zetkanja, pyšenje hodowneho štoma |
| **Poćahuje  na** | adwent, epifanija, křćeńca Jězusa Chrystusa |
|

|  |  |  |
| --- | --- | --- |
|  | p • d • w |  |

 |

**Hody** (němsce *Weihnachten*, „swjate nocy“) su swjedźeń narodźenja Jězusa Chrysta a jako tajki jedyn z najwažnišich křesćanskich swjedźenjow, kotryž swjeći so w zapadnych cyrkwjach w času wokoło 25. decembra (hodownika). W armenskej japoštołskej cyrkwi swjeća so hakle 6. januara, w prawosławnych cyrkwjach zwjetša po gregorianskej protyce dnja 7. januara.

Swjatočnosće započinaja so hižo z patoržicu dnja 24. decembra, kotryž je we wjele krajach – nic pak w Němskej – zakonski swjaty dźeń. W Němskej, Pólskej a druhich krajach je tež 26. decembra jako druhi hodowny dźeń swjatk.

## Přehlad

Hody su nimo jutrow (swjedźenja zrowastanjenja Chrysta) a swjatkow (swjedźenja pósłanja ducha Swjateho) jedyn z třoch hłownych swjedźenjow cyrkwinskeho lěta. Započinaja so z prěnim hodownym nyšporom dnja 24. decembra a skónča so w romsko-katolskej cyrkwi ze swjedźenjom Křćenja Knjeza njedźelu po Wozjawnjenju Knjeza. Prěni liturgiski wjeršk hodowneho časa je boža nóc w nocy wot patoržicy na prěni hodowny dźeń. Do reformy liturgije lěta 1963 traješe hodowny čas z adwentom jako přihotowanskim časom wjace hač měsacaj hač do 2. februara, Swěčka Marije (Předstajenje Knjeza).

Jako cyrkwinski swjatk naspomni so 25. decembra hakle w lěće 336 w Romje prěni raz. Kak je k tomu datumej dóšło, je njewěste. Diskutowało je so wobwliwowanje přez romski kult wokoło słónca. Tak bě kejžor Aurelian w lěće 274 postajił 25. decembra za swjedźeń słónčneho boha Sol Invictus po cyłym mócnarstwje. Mjez tutym bohom a „Chrystom, samym słóncom“ widźachu zažni křesćenjo paralele.

Křesćenjo a njekřesćenjo swjeća hody dźensa zwjetša zhromadnje jako swójbny swjedźeń z wobradźenjom. Tutón nałožk je so w dobje reformacije jako alternatiwa k dotalnemu nałožkej darow na dnju swjateho Mikławša doporučił wot Martina Luthera, kotryž chcyše předewšěm kedźbnosć dźěći zwjesć wot česćenja swjatych na česćenje Chrysta samoho. W romsko-katolskich swójbach wobchowaše so wobradźenje dnja 6. decembra hišće dlěši čas, husto hač do dźensnišeho paralelnje k hodam. Přidružichu so dalše stare a nowše nałožki wšelakeho pochada, kaž na přikład hodowne hry wot 11. lětstotka, hodowne štomy (16. lětstotk), adwentny wěnc (wot 1839) a rumpodich (19. lětstotk), kotryž naruna we wjele kónčinach – wosebje ewangelskich – dźěćatko a swjateho Mikławša jako přepodawarja darow. Na přikład w Slepjanskej kónčinje dźěćatko pak hač do dźensnišeho dary njese.

Wopyt Božich mšow k hodam je tež pola njeprawidłownych kemšerjow a njekonfesionelnych chětro rozšěrjeny.

## Wotkaz

 **Commons: Hody** – Zběrka wobrazow, widejow a awdiodatajow